NORMA DIDACTICĂ DE PREDARE ÎN UNELE STATE EUROPENE

ABSTRACT

Definiţia legală privind timpul de muncă al profesorilor se referă fie la numărul orelor de predare (uneori sunt prevăzute ore suplimentare alocate activităţilor specifice de la şcoală), fie la numărul orelor alocate atribuţiilor de serviciu, efectuate la şcoală sau într-un alt loc specificat de către directorul şcolii. În plus faţă de aceste ore planificate, există un timp de lucru nedefinit, alocat activităţilor de pregătire a lecţiilor şi de evaluare, care pot fi efectuate în afara şcolii. Volumul total de muncă este exprimat ca un număr total de ore de muncă. Acesta, o dată stabilit în mod oficial, are caracter indicativ. Nu există niciun control asupra muncii prestate în afara orelor de predare şi/sau în privinţa orelor alocate atribuţiilor de serviciu. Fiecare profesor dispune de acesta după cum doreşte.

În funcţie de definiţiile date timpului de muncă, timpului în care profesorii se află la şcoală pentru predare sau alte activităţi şi timpul dedicat activităţii personale (pregătirea lecţiilor, evaluarea şi activitatea de formare) este posibilă o comparaţie între norma didactică a profesorilor din diferitele state europene.

În majoritatea statelor membre ale Uniunii Europene se relevă o tendinţă constantă de creştere a normei didactice. Pentru comparaţia normelor didactice sunt folosite două criterii: numărul anual de ore de predare şi orele în care profesorii se află la şcoală sau într-un alt loc specificat.

TIMPUL DE MUNCĂ AL PROFESORILOR
Definiţia legală privind timpul de muncă al profesorilor se referă fie la numărul orelor de predare (uneori sunt prevăzute ore suplimentare alocate activităţilor specifice de la şcoală), fie la numărul orelor alocate atribuţiilor de serviciu, efectuate la şcoală sau într-un alt loc specificat de către directorul şcolii. În plus faţă de aceste ore planificate, există un timp de lucru nedefinit, alocat activităţilor de pregătire a lecţiilor şi de evaluare, care pot fi efectuate în afara şcolii. Volumul total de muncă este exprimat ca un număr total de ore de muncă. Acesta, o dată stabilit în mod oficial, are caracter indicativ. Nu există niciun control asupra muncii prestate în afara orelor de predare şi/sau în privinţa orelor alocate atribuţiilor de serviciu. Fiecare profesor dispune de acesta după cum doreşte.
De regulă, în Europa, timpul de muncă al profesorilor a fost stabilit în funcţie de numărul orelor de predare. Aceasta corespunde profilului activităţii profesorului, care este împărţit în două activităţi principale, şi anume în  activitatea de predare la clasă, pe de o parte, şi în pregătirea lecţiilor şi activitatea de evaluare a elevilor pe de altă parte. Într-un foarte mare număr de ţări această definiţie a timpului de muncă a condus la o definiţie mai amplă, care include şi alte activităţi.

În prezent, Belgia, Germania, Irlanda şi Luxemburg definesc timpul de muncă al profesorilor în funcţie de numărul orelor de predare. 
În Germania, situaţia se aplică doar profesorilor angajaţi de landuri,  conform noului Cod al Personalului Didactic. Totuşi, în landul Hamburg,  există o dezbatere privind definiţii alternative.

În Luxemburg, situaţia se aplică doar funcţionarilor publici şi chargés de cours. Un număr fix de ore în care sunt disponibili în afara programului este prevăzut pentru chargés d'éducation.
Unele state aplică un număr general de ore de muncă, acoperind toate serviciile prestate de profesori, care depăşesc numărul orelor de predare.
În alte state definiţia timpului de muncă s-a modificat, fiind prevăzut un număr precis de ore sau zile care trebuie efectuate la şcoală pentru alte activităţi specifice, precum lucrul în echipă, activităţi de management etc., suplimentar faţă de numărul orelor de predare. Majoritatea acestor ţări reglementează timpul total de muncă.
Olanda, Suedia şi Marea Britanie definesc timpul de muncă în mod diferit, fără a specifica numărul orelor de predare. 
În legislaţia din Olanda este specificat doar timpul de muncă total, incluzând toate activităţile, calculat anual. 
În Suedia, timpul de muncă total anual este stabilit la 1767 ore, dintre care cel puţin 1360 trebuie efectuate în şcoală. Totuşi, în unele şcoli din Suedia, metodele mai vechi de calcul pentru stabilirea numărului orelor de predare sunt încă folosite în noul cadru legal al timpului de muncă. 
În Marea Britanie, este prevăzut doar un număr de 1265 ore. În această perioadă, profesorii trebuie să efectueze atribuţii de serviciu la şcoală sau într-un alt loc specificat de director. Cerinţele serviciului pentru profesorii din Anglia şi Ţara Galilor prevăd că, în plus faţă de cele 1265 de ore, petrecute în 195 de zile într-un an şcolar, profesorii trebuie să efectueze ore suplimentare pentru a-şi îndeplini în mod efectiv atribuţiile profesionale, incluzând în special evaluarea activităţii elevilor, scrierea de rapoarte asupra acestora şi pregătirea lecţiilor, a materialului de predare şi a programelor şcolare.
Un număr de state nu au efectuat modificări în definirea timpului de muncă al profesorilor sau au efectuat doar modificări minore în privinţa numărului orelor de predare. Totuşi, altele au evoluat de la o definiţie strictă a orelor de predare la o definiţie mai largă a timpului de muncă. Există diferite provocări asociate acestei schimbări.
Ţările care nu au modificat definiţia timpului de muncă sunt: Germania, Grecia, Franţa, Cipru, Letonia, Lituania, Malta, Polonia şi România. Norma didactică a crescut pentru a întruni restricţiile bugetare în Belgia (1984) şi Cehia (1992, urmată de încă o creştere în 1997 şi o scădere în 1999). Norma didactică a scăzut în Luxemburg, unde s-a trecut la săptămâna de 42 de ore (dar a rămas neschimbată cu tranziţia la săptămâna de 40 de ore). În Slovenia, timpul mediu de predare a scăzut după 1991 când s-a schimbat sistemul finanţării şcolilor.

În unele cazuri, recunoaşterea de către societate a cuprinderii normei didactice este deosebit de importantă, deoarece în multe ţări, precum Austria, Portugalia, Finlanda, Cehia, profesorii sunt percepuţi ca lucrând mai puţin decât alţi angajaţi. O altă abordare a opiniei publice este că aceştia lucrează part-time, având concedii lungi.
Definiţia timpului total de muncă este o încercare de a corecta această opinie. Obiectivul său este alegerea unui număr total de ore care să corespundă timpului de muncă al celorlalţi salariaţi din sectorul public. În funcţie de ţară, acest timp este definit ca un total săptămânal sau anual. Atunci când este folosită o definiţie săptămânală, aceasta urmează numărul orelor de muncă ce se aplică celorlalţi lucrători (de obicei 40 de ore). Experienţa Estoniei relevă importanţa acestei comparaţii cu timpul de lucru al celorlalţi salariaţi. În 1994 a fost introdus un nou concept al timpului de muncă. Standardul pentru timpul de muncă general a fost stabilit la 40 ore/săptămână, iar timpul de lucru al profesorilor a fost stabilit la 32 ore/săptămână, cu 20-24 de ore de predare. Acest concept al timpului total de muncă nu a fost bine primit de profesori, care au evidenţiat că timpul de predare, pregătirea lecţiilor şi timpul alocat altor activităţi asociate procesului educativ depăşeau cu mult cele 32 de ore. În 2001, Guvernul a adoptat un act normativ prin care a stabilit timpul total de muncă pentru toţi profesorii la 35 ore/săptămână, cu 18-24 de ore de predare în ciclul gimnazial.
Totuşi, multele săptămâni de vacanţă şcolară în care activitatea de predare încetează complet fac dificilă alinierea timpului de muncă al profesorilor cu cel al altor salariaţi. Suedia este ţara cea mai apropiată de acest model de definiţie. Aici timpul total de muncă este de 1767 ore (45 ore/săptămână), dar baza de calcul folosită este de fapt de 40 ore/săptămână. Profesorii încetează munca în timpul vacanţelor şcolare, dintre care o parte corespund concediului obişnuit, iar cealaltă parte este considerată ca o compensare a orelor suplimentare efectuate în timpul anului şcolar. 
În Danemarca, din moment ce plata orelor suplimentare se acordă începând de la 751 ore de predare/an, există tendinţa de a se considera că numărul maxim de ore de predare este de 750.

  În Spania, legislaţia naţională stabileşte numărul orelor săptămânale care trebuie efectuate la şcoală. Comunităţile locale adoptă legislaţia pentru personalul didactic şi stabilesc numărul zilnic de ore lucrate la şcoală.

  În Franţa, în plus faţă de activităţile de predare, profesorii trebuie să acorde timp evaluării elevilor (inclusiv notării şi discuţiei în conseil de classe) şi menţinerii legăturii cu părinţii elevilor, fără a se indica un cuantum al timpului, dar în principiu până la limita stabilită ca timp de muncă obligatoriu pentru funcţionarii publici.

  În Luxemburg, doar profesorii chargés d'éducation trebuie să stea la şcoală 144 ore/ an. Această muncă suplimentară nu a fost însă însoţită de o definiţie care să descrie natura muncii.

  În Austria, situaţia se aplică doar profesorilor angajaţi de landuri, care lucrează în Hauptschulen.

  În Portugalia, activităţile precum managementul unei clase de elevi sau coordonarea procesului de predare pe un anumit subiect sau un club de limbi etc. au ca rezultat o reducere a timpului de predare. Şedinţele sunt incluse în cele 35 de ore.

  În Finlanda, sunt prevăzute două ore de planificare pentru şedinţe, planificarea individuală sau colectivă a programei etc.

  În Marea Britanie, profesorilor cu normă întreagă li se cere să fie prezenţi la şcoală 1265 ore/195 zile într-un an şcolar. Din cele 195 de zile, 190 sunt zile în care li se cere să predea elevilor suplimentar faţă de alte atribuţii repartizate de directorul şcolii.

  În Cehia, numărul de ore prevăzute pentru alte atribuţii implicând prezenţa la şcoală nu este reglementat în mod special. Totuşi, se bazează pe diferenţa între norma generală săptămânală de lucru a tuturor angajaţilor din ţară (40 ore) şi numărul orelor de predare la clasă.
O altă problemă legată de definiţia timpului de muncă este cea a reglementării activităţilor profesorilor din afara timpului de predare, deoarece aceştia îşi petrec mai mult timp în activitatea lor decât alţi salariaţi din domeniul public, în timp ce alţii îşi limitează activitatea la orele de predare şi, în unele cazuri, alocă o parte din timpul lor liber altor activităţi remunerate. Ultima situaţie apare în special în ţările în care salariile profesorilor sunt reduse. În Estonia şi Letonia profesorilor chiar li se permite să aibă o a doua normă didactică suplimentară celei dintâi, deşi situaţia se schimbă. Începând din     2002-2003, în Estonia a devenit imposibil ca profesorii să-şi mărească numărul orelor de muncă prin slujbe part-time. Aceia care lucrează mai mult decât norma completă sunt consideraţi ca efectuând ore suplimentare şi sunt remuneraţi suplimentar pe o durată determinată. În alte ţări, precum Grecia şi Polonia, profesorii se angajează în activităţi remunerate, acordând lecţii particulare copiilor aflaţi în dificultate.
În acest context, o eventuală creştere a timpului de muncă efectuat la şcoală trebuie însoţită de o reevaluare în ceea ce priveşte salariul. Raportul dintre timpul de muncă şi salariu afectează toate ţările. Dacă vacanţele sunt reduse şi orele săptămânale cresc, se va ridica într-o formă sau alta problema salariului.

O a treia problemă legată de definiţia timpului de muncă este aceea de a include noi atribuţii atunci când profesorii se află la şcoală şi în privinţa acordării unei anumite autonomii şcolilor în folosirea resurselor lor umane. Aceasta apare îndeosebi în ţările în care definiţia timpului de muncă este bazată în principal pe numărul orelor în care profesorilor li se solicită să fie prezenţi la şcoală (pentru predare şi alte atribuţii). Atunci când timpul de muncă este definit ca numărul de ore în care li se cere să fie prezenţi în şcoală, numărul orelor de predare efectuate de către fiecare profesor nu mai este definit la nivel central, ci este stabilit de către directorul şcolii. Suedia şi Marea Britanie au adoptat această abordare.

În sfârşit, o a patra problemă legată de definiţia timpului de muncă o constituie dificultatea reglementării precise a timpului alocat pregătirii lecţiilor şi activităţii de evaluare. Danemarca, Austria şi Lituania prevăd numărul exact al orelor de pregătire şi evaluare. 
În Danemarca, durata orelor de predare nu a fost reglementată din 1996. Un total de 375 ore/an sunt alocate activităţilor legate de timpul de muncă individual al profesorilor (pregătire, urmărirea elevilor, contactul cu părinţii în afara clasei). Acesta este „timpul individual”. Restul este acoperit de expresia „orelor de la şcoală” (predarea, pauzele dintre ore, pregătirea comună şi colaborarea cu ceilalţi profesori, consiliile profesorale şi o varitate de atribuţii legate de predare şi alte activităţi şcolare). 
În Austria, modificările legislative din 2001-2002 afectează modul în care este planificat timpul de muncă al profesorilor. Legea prevede un număr anual de ore de muncă, similar celor efectuate de alţi funcţionari publici, un număr anual de ore de predare, un număr anual de ore de pregătire, respectiv alte activităţi. 
În Lituania, legislaţia specifică numărul orelor de pregătire a lecţiilor şi evaluare, care variază în funcţie de materia predată, numărul elevilor de la clasă şi anul de studiu.
Profesorii care nu sunt calificaţi încă sau sunt nou calificaţi nu intră în această categorie, dacă sunt supuşi unor condiţii speciale. Variaţiile sunt legate de criterii specifice, precum materia predată şi modalitatea de angajare. Sunt luate în considerare variaţiile legate de competenţa discreţionară a directorului şcolar, care stabileşte numărul orelor de predare pentru fiecare profesor. În schimb, posibilităţile de reducere a orelor de predare legate de durata serviciului sau atunci când profesorului i se cere să îndeplinească alte atribuţii nu sunt luate în considerare.

În funcţie de ţări, timpul de predare este exprimat în ore de 45 sau 50 de minute, ore întregi (de 60 minute) de predare sau ore întregi care includ o pauză de 10 sau 15 minute. Timpul de predare este definit strict şi exclude pe cât posibil pauzele şi timpul în care nu se predă. Totuşi, acest timp este inclus în timpul în care profesorii se află la muncă la şcoală, cu excepţia pauzelor de prânz. Timpul de predare este calculat prin multiplicarea numărului de ore de predare cu durata unei ore de predare şi împărţirea rezultatului la 60. 

  În Franţa şi România, pauzele dintre orele de predare (de 5 minute în Franţa şi aproximativ 10 minute în România) sunt considerate ca parte a timpului de predare.

 În Italia, numărul orelor în care profesorul se află la şcoală săptămânal include orele de predare şi o medie de aproximativ două ore pentru şedinţe (cu maxim 80 ore/an).

 În Estonia, profesorilor li se poate cere să lucreze la şcoală 32 ore/ săptămână şi 210 zile/an (şi în timpul vacanţelor şcolare). Numărul exact al zilelor depinde de şcoală. 

 În Estonia şi Letonia, numărul maxim de ore permise în prima şi a doua normă didactică nu sunt luate în calcul. În Estonia, timpul total de lucru în regim contractual pentru ambele slujbe nu poate depăşi 60 ore. În Letonia, reglementările prevăd o activitate didactică de bază de 21 ore de predare. În 2000 însă, norma didactică de predare depăşea 32 ore de predare pentru 44,2% din profesori.

 În Malta, se prevede numărul maxim de ore de predare, care includ perioadele normale de predare şi înlocuirea colegilor absenţi, precum şi numărul orelor în care profesorii se află la şcoală pentru îndeplinirea altor atribuţii, în zile pline. În zilele cu program redus, timpul maxim de predare este de 13 ore.

 În România, doar şefii de echipă pentru activităţile practice predau 24 ore/ săptămână.
COMPARAŢIA NORMELOR DIDACTICE STANDARD
În funcţie de definiţiile date timpului de muncă, timpului în care profesorii se află la şcoală pentru predare sau alte activităţi şi timpul dedicat activităţii personale (pregătirea lecţiilor, evaluarea şi activitatea de formare) este posibilă o comparaţie între norma didactică a profesorilor din diferitele state europene.
Se relevă o tendinţă constantă de creştere a normei didactice în ţări precum Belgia (Comunitatea franceză), Danemarca, Grecia, Spania, Franţa, Finlanda, Suedia, Marea Britanie, Letonia, Polonia, România şi Slovacia. Aceasta se explică în diverse moduri: creşterea atribuţiilor manageriale în Grecia, Suedia şi Marea Britanie (Anglia şi Ţara Galilor); schimbări legate de curriculum în Suedia, Marea Britanie (Scoţia)  şi România; introducerea activităţilor de coordonare şi lucru în echipă în Danemarca şi Suedia; responsabilitatea pentru grupurile mixte de elevi în Spania, Suedia şi Polonia; implicarea în activităţi de evaluare internă în Suedia; integrarea elevilor cu nevoi speciale în Suedia, România şi Slovacia; activitatea curriculară în Suedia, Marea Britanie (Scoţia) şi Polonia.
 În Suedia s-a propus limitarea acestei norme didactice, în special prin reducerea atribuţiilor administrative pe cât posibil şi reorientarea profesorilor asupra activităţilor principale de predare şi relaţionare cu elevii. 
În Danemarca, profesorii sunt presaţi să preia atribuţii extinse de natură socio-educaţională, pentru care nu se simt suficient de competenţi, şi preferă să se concentreze asupra predării. 
În Olanda, acelaşi obiectiv ca profesorii să fie concentraţi asupra activităţilor pentru care au fost instruiţi a condus la crearea a diferite poziţii în cadrul şcolilor, precum asistent la clasă, expert, consultant. 
Un proces similar a avut loc în Marea Britanie (Anglia şi Ţara Galilor), unde normei didactice de predare i s-a acordat o atenţie deosebită. În ianuarie 2003, guvernul, uniunile sindicale ale profesorilor şi angajatorii au semnat un nou acord privind norma didactică, urmând a fi modificate remunerarea şi condiţiile de salarizare a profesorilor. În ceea ce priveşte norma didactică se identifică atribuţiile administrative sau de natură tehnică îndeplinite de personalul calificat pentru aceste atribuţii şi nu de către profesori. 
În Marea Britanie (Scoţia), un raport privind condiţiile de muncă ale profesorilor conţine o listă de atribuţii pe care aceştia nu ar fi obligaţi să le îndeplinească şi care ar putea fi încredinţate altor profesionişti mai puţin calificaţi sau calificaţi în alte domenii (management şi supraveghere etc.)
În acest context, comparaţia numărului orelor de predare şi a timpului în care profesorii se află la şcoală pot fi relevante.

În prezent, norma didactică (nu numai activitatea de la clasă, ci şi pregătirea lecţiilor şi evaluarea) este foarte mult influenţată de alţi factori. De exemplu, o variabilă precum raportul profesor/elev modifică în mod semnificativ norma în privinţa evaluării. Un alt factor care o poate creşte este nivelul administrativ competent pentru împărţirea curriculei. Cuantumul timpului pe care profesorii trebuie să-l aloce planificării şi pregătirii lecţiei diferă dacă ei trebuie să respecte un curriculum stabilit la nivel central, contribuie la dezvoltarea unuia prevăzut la nivel local sau lucrează în mod total independent. De asemenea, este influenţată de nivelul detaliilor din curricula stabilită la nivel central, precum şi dacă dispun de ghiduri metodologice sau dacă acestea sunt adecvate. În sfârşit, norma didactică nu poate fi limitată la stabilirea numărului total de ore de muncă. Importanţa generată de anumite activităţi în circumstanţe specifice creşte şi mai mult presiunea exercitată asupra profesorilor. Modificările din curriculă sau modificările legate de introducerea tehnologiilor de informare şi comunicare şi noile cerinţe privind evaluarea sunt factori care conduc la creşterea normei didactice.
Astfel, se poate încerca o comparaţie a normelor didactice. Principala problemă constă în identificarea măsurii care face posibilă comparaţia. Au fost folosite două criterii, respectiv numărul anual de ore de predare şi orele în care profesorii se află la şcoală sau într-un alt loc specificat.
Numărul anual de ore de predare

Comparaţia numărului anual de ore de predare relevă diferenţe majore între ţări. Un profesor din Scoţia poate avea aproximativ dublul normei de predare a unui profesor leton, lituanian sau polonez.
Totuşi, trebuie evidenţiat faptul că numărul zilelor de şcoală este un factor decisiv în acest calcul şi astfel de comparaţii pe scală anuală nu pot fi relaţionate corespunzător nivelului săptămânal.
De asemenea, există diferenţe semnificative când sunt luate în calcul pauzele dintre orele de predare, după cum relevă comparaţia situaţiilor din România şi Polonia. În România, pauzele sunt considerate ca făcând parte din timpul de predare şi nu pot fi scăzute din acesta. În Polonia, fiecare perioadă constă în 45 minute de predare şi, în medie, 10 minute de pauză. În acest caz, calculul timpului de predare se face pe baza orelor de predare de 45 minute, iar pauzele sunt socotite timp în care profesorul se află la şcoală. 
Situaţia standard este definită ca aceea a unui profesor care lucrează cu normă întreagă. Profesorii care nu sunt calificaţi încă sau sunt nou calificaţi nu sunt luaţi în calcul dacă sunt supuşi unor condiţii speciale. Variaţiile luate în considerare sunt legate de criterii specifice, precum materia predată sau statutul profesional. Variaţiile legate de competenţa discreţionară a directorului şcolar faţă de stabilirea numărului orelor de predare pentru fiecare profesor sunt luate în calcul. În schimb, posibilităţile de reducere a orelor de predare legate de durata serviciului sau când profesorului i se cere să îndeplinească alte activităţi nu sunt luate în calcul.
În funcţie de ţară, timpul de predare este exprimat în termeni de lecţii de 45 sau 50 minute, ore întregi de 60 minute sau ore întregi care includ o pauză de 10-15 minute. Timpul de predare este definit strict şi pe cât posibil exclude pauzele în care nu există predare. Timpul de predare este calculat prin multiplicarea numărului de lecţii cu durata unei ore de predare şi împărţirea rezultatului la 60.
În Franţa şi România, pauzele dintre orele de predare (de 5 minute în Franţa şi aproximativ 10 minute în România) sunt considerate ca parte din timpul de predare.

În Italia, orele de predare pot fi reduse cu până la 10 minute printr-o hotărâre a Consiliului şcolii. Profesorii care lucrează în şcoli unde predau mai puţin de 60 minute trebuie să acorde diferenţa de timp unor activităţi de instruire suplimentare, stabilite de consiliul profesoral, astfel încât să completeze 18 ore întregi de predare pe săptămână.
În Suedia, timpul total de muncă al profesorilor este de 1767 ore, dintre care 1360 trebuie efectuate la şcoală.

În Marea Britanie, profesorilor li se cere să fie disponibili timp de 1265 ore într-un an şcolar pentru a îndeplini activităţile atribuite de directorul şcolii. Împărţirea celor 1265 ore din timpul efectuat la şcoală între orele de predare şi alte atribuţii este la aprecierea directorilor şcolari, în funcţie de nevoile şcolii.

În Malta, norma didactică este definită ca un maxim de 26 perioade de predare, care includ înlocuirea colegilor absenţi.

În România, doar şefii de echipă pentru activităţile practice predau 24 ore/ săptămână.

Numărul anual de ore în care profesorul se află la şcoală

Un alt criteriu de comparaţie în privinţa normelor didactice din ţările europene îl constuie timpul efectuat la şcoală cu predarea şi alte activităţi. Comparaţia este îngreunată de diferenţele de abordare a modului în care este definit timpul de muncă la şcoală, din moment ce acesta include pauzele, indiferent de modul în care le foloseşte profesorul (contactul cu elevii, pregătirea, evaluarea sau pauze reale). În plus, în doar câteva ţări, timpul efectuat la şcoală include perioade de pregătire şi evaluare, care nu mai trebuie efectuate acasă.
Situaţia standard este definită ca aceea a unui profesor care lucrează cu normă întreagă. Profesorii care nu sunt calificaţi încă sau sunt nou calificaţi nu sunt luaţi în calcul dacă sunt supuşi unor condiţii speciale.

Pe lângă timpul alocat unor activităţi speciale cum ar fi consultarea, lucrul în echipă sau diverse şedinţe, pauzele sunt incluse în timpul lucrat la şcoală fie că sunt sau nu alocate contactului cu elevii. Totuşi, pauza de prânz nu este inclusă în alte pauze.

În Olanda, Austria şi Ungaria, numărul total de ore în care profesorii se află la şcoală nu este stabilit la nivel central, nefiind astfel calculat.
Într-un prim grup de ţări, timpul în care profesorii sunt prezenţi la şcoală derivă din timpul real de predare, la care se adaugă timpul corespunzător pauzelor şi, în Italia, Finlanda, Bulgaria şi Cipru, un număr săptămânal sau anual de ore alocate pentru consultaţii, planificarea programei şcolare şi alte activităţi pentru care profesorii trebuie să fie prezenţi la şcoală. În al doilea grup de ţări, timpul alocat pentru îndeplinirea atribuţiilor de la şcoală sau într-un alt loc menţionat este stabilit în mod statutar.

Câteva ţări se remarcă prin faptul că fiecare profesor petrece mai mult de 1000 de ore la şcoală anual. Acesta este cazul ţărilor în care există o definiţie a timpului în care profesorul se află la muncă la şcoală sau într-un alt loc menţionat. Timpul variază de la 963 ore în Malta la 1603 ore în Portugalia. Profesorilor din Grecia şi Estonia li se poate cere să lucreze la şcoală aproximativ 30 ore/săptămână. În Spania, cele 30 de ore trebuie petrecute în incinta şcolii. În Suedia, profesorii trebuie să fie prezenţi la şcoală 35 ore/ săptămână, iar aceasta este o cerinţă legală şi în Portugalia, unde situaţia diferă totuşi în practică. În Marea Britanie, profesorilor li se cere să muncească minim 1265 ore/an (aproximativ 32,5 ore/săptămână). Cele 1265 ore nu includ activităţile de pregătire sau evaluare. Profesorilor li se cere să efectueze ore suplimentare necesare pentru a-şi îndeplini obligaţiile profesionale, inclusiv aceste atribuţii.

Atunci când munca prestată la şcoală este calculată pe baza timpului de predare şi al pauzelor, aceasta variază între minim 540 ore/an în Franţa şi 1080 ore/an în Bulgaria. Profesorii sunt obligaţi să rămână în şcoală pentru alte activităţi pentru care nu este prevăzut un număr de ore. 

